《念奴娇 同理臣、半塘观荷苇湾，用白石韵》
清代·朱祖谋

采香梦醒，涉江人、不是年时吟侣。娖队鸳鸯偷眼下，狼藉花无重数。

锦溆风多，珠房凉重，那更连天雨。江南多恨，老仙休唱愁句。

薄暮。隔岸争翻，田田新曲，断送箫声去。一镜闹红谁管得，凄入笛船烟浦。

罗扇单寒，朱阑憔悴，莫办移家住。残蝉无赖，日斜嘶断归路。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。